钦定古今图书集成/明伦汇编/官常典/第779卷 > 苏湛
## 钦定古今图书集成/明伦汇编/官常典/第779卷 > 苏湛

按《魏书》本传，“湛字景儁，魏侍中则之后也。晋乱，避地
河右。世祖平凉州，还乡里。父拥，字天祐，秦州抚军府
司马。湛少有器行，颇涉群书。年二十馀，举秀才，除奉
朝请，领侍御史，转员外散骑侍郎。萧宝夤之讨关西，
以湛为行台郎中，深见委任。孝昌中，宝夤大败，东还，
朝廷以为雍州刺史。后自猜惧，害中尉郦道元，乃称”
兵反。时湛卧疾于家，宝夤令姜俭报湛云：“元略受萧
衍意旨，乃欲见除。郦道元之来，事不可测，吾不能坐
受死亡，今便为身计，不复作魏臣也。与卿契阔，故以
相报。死生荣辱，与君共之。”湛闻之，举声大哭。俭遽止
之曰：“何得便尔？”湛曰：“百口居家，即时屠戮，云何不哭？”
哭数十声，徐谓俭曰：“为我白济王，王本以穷鸟投人，
赖朝廷假王羽翼，荣宠至此。属国步多虞，不能竭忠
报德，乃欲乘人间隙，有不臧之心，信惑行路无识之
语，欲以羸败之兵，守关问鼎。今魏德虽衰，天命未改，
且王之恩义，未洽于民，但见其败，未见有成。苏湛不
能以百口居家，为王族灭。”宝夤复报曰：“此是救命之
计，不得不尔。所以不先相白者，恐阻吾计故尔。”湛复
曰：“凡为大事，当得天下奇士。今但共长安博徒小儿
辈计较，办有成理不？湛恐荆棘必生庭阁，愿乞骸骨
还乡里。脱得因此病死，可以下见先人。”宝夤素重之，
以湛病且知不为己用，听还武功。宝夤败，庄帝即位，
征补尚书郎。既至，庄帝曰：“前闻卿答萧宝夤，甚有美
辞，为我说也。”湛顿首谢曰：“臣虽言辞不如《伍被》，始终
不易，自谓过之。然臣与宝夤周游契阔，言得尽心，而
不能令其不反，臣之罪也。”庄帝悦，拜散骑都尉，仍领
郎。寻迁中书侍郎。出帝初，病还乡里，终于家。赠散骑
常侍、镇西将军、雍州刺史。